[{"text_idx": "#000000", "text": "AboutPolitics and PolicyPeople and PlacesCultureVoices"}, {"text_idx": "#000004", "text": "Yn gynharach eleni, cyhoeddodd Llywodraeth Cymru adroddiad arwyddocaol ar bwnc sydd o bwys mawr i\u2019r gwaith o gynllunio a chyflwyno addysg uwch (AU) yng Nghymru yn y dyfodol. Mae \u2018Agored ac ar-lein: Adroddiad y Gweithgor Dysgu Digidol Ar-lein\u2018 yn adroddiad pwysig y mae\u2019n werth i unrhyw un sy\u2019n gweithio yn y sector AU ac, yn benodol, y rheini sydd a\u0302 diddordeb mewn ymarfer addysgol, ei ddarllen."}, {"text_idx": "#000005", "text": "Mae\u2019r adroddiad yn benllanw gwaith \u2018Gweithgor Adnoddau Digidol Ar-lein\u2019 annibynnol a sefydlwyd ym mis Chwefror 2013 gan y cyn-Weinidog Addysg a Sgiliau, Leighton Andrews. Gofynnwyd i\u2019r grw\u0302p, sydd wedi\u2019i gadeirio gan gyn-Lyfrgellydd Llyfrgell Genedlaethol Cymru, Andrew Green, ac sy\u2019n cynnwys cynrychiolwyr o bob rhan o\u2019r sector addysg a thu hwnt, i archwilio potensial dysgu digidol ar-lein a sut y gall Llywodraeth Cymru gynorthwyo\u2019r sector addysg uwch yn y maes datblygol hwn. Mae\u2019r adroddiad yn gwneud yn union hynny, gan ddarparu cipolwg clir o arferion cyfredol yn y maes hwn sy\u2019n newid yn gyflym iawn a chynnig cyfres o argymhellion i Lywodraeth Cymru a Sefydliadau Addysg Uwch yng Nghymru."}, {"text_idx": "#000006", "text": "Mae dwy agwedd ar yr adroddiad y mae\u2019n werth rhoi sylw manwl iddynt yn sicr, yn bennaf am eu bod yn ymwneud yn uningyrchol a\u0302 dau o feysydd blaenoriaeth Llywodraeth Cymru \u2013 ehangu mynediad i AU a datblygu sgiliau."}, {"text_idx": "#000009", "text": "Mae\u2019r adroddiad hefyd yn amlygu\u2019r potensial sydd gan yr adnoddau hyn i ddatblygu sgiliau yn y gweithle a rhoi hwb i economi Cymru. Yn ddiweddar, lansiodd Llywodraeth Cymru Gynllun Gweithredu ar gyfer Sgiliau a dengys ffigurau UKCES fod 28 y cant o gyflogwyr yng Nghymru yn nodi bod bylchau yn sgiliau eu gweithlu. Gallai dysgu ar-lein chwarae ro\u0302l bwysig yn yr agenda datblygu sgiliau hon. Er mwyn uwchsgilio ein gweithlu presennol a chynnig cyfleoedd dysgu, rhaid i ni feddwl nid yn unig am yr hyn rydym yn ei addysgu (a phwy sy\u2019n talu amdano) ond hefyd sut rydym yn cyflwyno\u2019r dysgu hwnnw. Mae\u2019r potensial yn anferth ac mae\u2019n bosibl mai dyma\u2019r unig opsiwn os ydym o ddifrif ynghylch datblygu\u2019r sgiliau sydd eu hangen arnom i gystadlu yn yr economi \u2013 ni allwn ddibynnu ar raddedigion 21 oed neu\u2019r rheini a all ariannu eu hastudiaethau annibynnol eu hunain yn unig. Gallai dod o hyd i ffyrdd newydd i gyflogeion a\u2019r rheini sy\u2019n ceisio gwaith astudio ar-lein gael effaith fawr ar ein heconomi."}, {"text_idx": "#000010", "text": "Heddiw, gwelir datblygiad pellach yn stori Adnoddau Addysgol Agored yng Nghymru wrth i\u2019r Brifysgol Agored yng Nghymru lansio OpenLearn Cymru \u2013 llwyfan dysgu ar-lein am ddim ar gyfer astudio drwy gyfrwng y Gymraeg. Mae OpenLearn Cymru, sy\u2019n gweithio gyda\u2019r Coleg Cymraeg Cenedlaethol ac yn ceisio ategu\u2019r ddarpariaeth sydd ar gael eisoes drwy Y Porth, yn cynnig cyrsiau am ddim (gyda deunydd o astudiaethau achrededig y Brifysgol Agored) ac adnoddau o ystod eang o ddisgyblaethau gan gynnwys hanes Cymru; sgiliau a chyflogadwyedd; gwaith cymdeithasol a seicoleg. Gallai\u2019r gallu i gyrraedd dysgwyr ym mhob rhan o Gymru (a thu hwnt), heb fod angen iddynt ddod at ei gilydd i astudio, gael effaith fawr ar y cyrsiau sydd ar gael a phwy sy\u2019n dewis eu hastudio."}, {"text_idx": "#000011", "text": "Mae\u2019n gyfnod cyffrous i Adnoddau Addysgol Agored yng Nghymru ac mae gwaith ardderchog yn mynd rhagddo, megis y grw\u0302p arbenigol Adnoddau Addysgol Agored Addysg Uwch yng Nghymru, a phorth dysgu Cadarn, ond mae hon yn agenda sy\u2019n newid yn gyflym ac mae angen i ni fod ar flaen y gad. Ceir llawer o so\u0302n am allu Cymru i \u201cwneud yn well na\u2019r disgwyl\u201d mewn meysydd fel ymchwil academaidd ond dylai Cymru anelu at wneud hynny hefyd wrth gyflwyno addysg a dod yn arweinydd ym maes Adnoddau Addysgol Agored. Efallai mai nid sianeli ar-lein fydd yr unig ffordd o gyflwyno addysg uwch yn y dyfodol ond, yn sicr, mae angen i ni fod yn agored i\u2019r posibilrwydd a\u2019r potensial."}, {"text_idx": "#000013", "text": "Also within Politics and Policy"}, {"text_idx": "#000018", "text": "The IWA gratefully acknowledges the financial support of the Books Council of Wales for the welsh agenda."}]